Forslag til EUROPA-PARLAMENTETS OG RÅDETS DIREKTIV om ændring af direktiv 95/50/EF om indførelse af ensartede kontrolprocedurer i forbindelse med transport af farligt gods ad vej

(forelagt af Kommissionen)

BEGRUNDELSE

A. Generelt

Situationen i dag

Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej fastsatte ensartede regler for transport af farligt gods medlemsstaterne imellem og for national transport af farligt gods i medlemsstaterne.

I bilag A til direktiv 94/55/EF findes en liste over farligt gods, som det er tilladt at transportere ad vej, og der angives regler for emballering, etikettering og beskrivelse af godset i transportdokumenterne. Bilag B indeholder reglerne for køretøjer og transport.

I forbindelse med direktiv 94/55/EF og for at forbedre sikkerhedsniveauet inden for transport af farligt gods samt sikre tilstrækkelige og ensartede kontrolprocedurer vedtog Rådet den 6. oktober 1995 direktiv 95/50/EF om indførelse af ensartede kontrolprocedurer i forbindelse med transport af farligt gods ad vej. Direktivet trådte i kraft den 17. oktober 1995 og skulle gælde i medlemsstaterne senest 1. januar 1997. Det indeholder en samordnet checkliste, som medlemsstaterne skal anvende, samt en samordnet liste over overtrædelser.

Bilagene til dette direktiv er forbundet med bilagene til direktiv 94/55/EF på en sådan måde, at tilpasning til den videnskabelige og tekniske udvikling af bilagene til 94/55/EF kan påvirke bilagene til direktiv 95/50/EF.

Tilpasning til den videnskabelige og tekniske udvikling af bilagene til 94/55/EF sker ved hjælp af en udvalgsprocedure. Der er på nuværende tidspunkt ikke fastlagt nogen udvalgsprocedure i direktiv 95/50/EF.

Det medfører to problemer.

Det første problem er at der er behov for en ændring af bilag I til direktiv 95/50/EF for at tage højde for den seneste tilpasning af direktiv 94/55/EF til den tekniske udvikling.

Det andet er at der behov for en udvalgsprocedure for direktiv 95/50/EF i tråd med den, der allerede gælder for direktiv 94/55/EF, så der er sker en afstemning af fremtidige tilpasninger til den videnskabelige og tekniske udvikling mellem disse to, indbyrdes forbundne direktiver.

B. Begrundelse af forslaget

I. Nærhedsprincippet

a) Hvilke formål har den påtænkte handling set i lyset af EF's forpligtelser-

Det første formål med ændringen af direktiv 95/50/EF er at ændre bilag I med henblik på at tage højde for Kommissionens Direktiv 1999/47/EF af 21. maj 1999 om anden tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej.

Det andet formål er at iværksætte en effektiv procedure for ændring bilagene til direktiv 95/50/EF, særligt med henblik på at kunne tage højde for ændringer af rammedirektiv 94/55/EF. Det er vigtigt for Fællesskabets bestræbelser på at sikre sammenhængen i dets lovgivning, f.eks. mellem bestemmelser i rammedirektiv 94/55/EF og bestemmelser, som er anført i bilagene til direktiv 95/50/EF.

b) Hører den påtænkte foranstaltning under EF's enekompetence, eller er der tale om en kompetence, som EF deler med medlemsstaterne-

Kompetencen er delt med medlemsstaterne. Artikel 71, stk. 1, litra c)

c) Hvad er problemets EF-dimension (f.eks. hvor mange medlemsstater berøres heraf, og hvorledes er problemet hidtil blevet behandlet)-

Direktiv 95/50/EF er rettet til medlemsstaterne.

d) Kan problemet løses mest effektivt af EF eller af medlemsstaterne-

Der foreligger allerede fællesskabslovgivning. Problemet løses derfor mest effektivt ved en ændring af fællesskabslovgivningen.

e) Hvilke yderligere konkrete fordele er forbundet med den foranstaltning, EF påtænker, og hvad vil omkostningerne være ved at forholde sig passiv-

Forholder man sig passiv over for det første formål, medfører det manglende sammenhæng mellem forskellige dele af EF's lovgivning.

Forholder man sig passiv over for det andet formål, medfører det, at lignende ændringer i indbyrdes forbundet fællesskabslovgivning har forskellige tidsforløb, og det ville pålægge medlemsstaterne at skulle ændre forskellige dele af deres nationale lovgivning på forskellige tidspunkter i stedet for at gøre det på én gang, hvilket medfører ekstra omkostninger for medlemsstaterne og erhvervslivet. Den konkrete fordel ved EF's foranstaltning er at den overflødiggør unødvendige omkostninger.

f) Hvilke handlemuligheder råder EF over (henstillinger, finansiel støtte, regulering, gensidig anerkendelse)-

Ændring af et direktiv er den eneste måde, hvorpå problemer med anvendelse af visse bestemmelser i et gældende direktiv kan løses.

g) Er det nødvendigt med ensartede forskrifter, eller er det tilstrækkeligt at opstille de generelle mål i et direktiv, der derefter gennemføres af medlemsstaterne-

Ændring af et direktiv er tilstrækkeligt til at løse problemerne med anvendelse af visse bestemmelser i et direktiv.

II. Harmonisering af vilkårene

En ændring af direktiv 95/50/EF medfører ikke en ændring af harmoniseringsgraden, som Fællesskabet har fastlagt for transport af farligt gods ad vej.

III. Sammenhæng med Fællesskabets øvrige politikker

En ændring af direktiv 95/50/EF har ingen indflydelse på Fællesskabets øvrige politikker.

C. Forslagets formål

Dette forslag om en ændring af direktiv 95/50/EF har til formål at løse to problemer, som beskrevet under punkt A. Generelt.

Løsningen på det første problem er ændringer i direktivets bilag I, idet flere punkter i bilaget ikke længere er i overensstemmelse med den seneste ændring af direktiv 94/55/EF.

Løsningen af det andet problem er indførelse af en udvalgsprocedure for fremtidige tilpasninger af bilagene.

Forslaget har til formål at sikre sammenhængen mellem bilagene til henholdsvis direktiv 94/55/EF og direktiv 95/50/EF.

D. Forslagets indhold

I artikel 1 beskrives de påtænkte ændringer af direktiv 95/50/EF.

Ved hjælp af stk. 1 indsættes to nye artikler, 9a og 9b, som fastlægger proceduren for tilpasning af bilagene til direktiv 95/50/EF til den videnskabelige og tekniske udvikling. Denne procedure omfatter et udvalg for transport af farligt gods, som er nedsat i henhold til artikel 9 i direktiv 94/55/EF. Udvalget er et forskriftsudvalg i overensstemmelse med artikel 5 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

Ved hjælp af stk. 2 ændres bilag I således:

Litra a) ændrer punkt 13, således at udtrykket "Bruttomængde af farligt gods pr. transportenhed" erstattes med udtrykket "Samlet mængde farligt gods pr. transportenhed".

Litra b) ændrer punkt 15, således at udtrykket "beholderbatteri" erstattes med udtrykket "batterikøretøj".

Litra c) ændrer punkt 32, således at udtrykket "Værktøjssæt til nødreparationer" erstattes med udtrykket "En håndlygte til hvert medlem af køretøjets mandskab".

Litra d) ændrer punkt 34, således at udtrykket "To orange advarselslygter" erstattes med udtrykket "To selvstående advarselsmarkeringer".

Litra e) ændrer punkt 36, således at udtrykket "Beskyttelsesudstyr til føreren" erstattes med udtrykket "en egnet advarselsvest eller advarselsbeklædning til hvert medlem af køretøjets mandskab".

Artikel 2, 3 og 4 indeholder bestemmelser for medlemsstaternes gennemførelse og ikrafttræden af dette direktiv om ændring af direktiv 95/50/EF.

2000/0044 (COD)

Forslag til

EUROPA-PARLAMENTETS OG RÅDETS DIREKTIV

om ændring af direktiv 95/50/EF om indførelse af ensartede kontrolprocedurer i forbindelse med transport af farligt gods ad vej

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71,

under henvisning til forslag fra Kommissionen [1],

[1] EFT C

under henvisning til udtalelse fra Det Økonomiske og Sociale Udvalg [2],

under henvisning til udtalelse fra Regionsudvalget [3],

[3] EFT C

efter fremgangsmåden i traktatens artikel 251 [4], og

[4] EFT C

ud fra følgende betragtninger:

(1) Rådets direktiv 94/55/EF [5] af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej fastsatte ensartede regler for transport af farligt gods i Fællesskabet.

[5] EFT L 319 af 12.12.1994, s. 7.

(2) Bilagene til Rådets direktiv 95/50/EF [6] af 6. oktober 1995 om indførelse af ensartede kontrolprocedurer i forbindelse med transport af farligt gods ad vej er forbundet med bilagene til direktiv 94/55/EF. Tilpasning til den videnskabelige og tekniske udvikling af bilagene til direktiv 94/55/EF kan påvirke bilagene til direktiv 95/50/EF.

[6] EFT L 249 af 17.10.1995, s. 35.

(3) Tilpasning til den videnskabelige og tekniske udvikling af bilagene til direktiv 94/55/EF sker ved hjælp af en udvalgsprocedure.

(4) Det skal være muligt hurtigt at tilpasse bilagene til direktiv 95/50/EF til den videnskabelige og tekniske udvikling. Med dette mål for øje bør der også nedsættes et udvalg for dette direktiv.

(5) Da de nødvendige foranstaltninger til gennemførelse af dette direktiv er generelle foranstaltninger i betydningen i artikel 2 i Rådets afgørelse 1999/468/EF [7] af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, bør de vedtages ved anvendelse af forskriftsproceduren i afgørelsens artikel 5.

(6) Bilag I til direktiv 95/50/EF bør ændres med henblik på at tage højde for Kommissionens Direktiv 1999/47/EF [8] af 21. maj 1999 om anden tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej.

[8] EFT L 169 af 5.7.1999, s. 1.

(7) Direktiv 95/50/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 95/50/EF foretages følgende ændringer:

1. Følgende artikler indsættes:

"Artikel 9a

De ændringer, der måtte være nødvendige for at tilpasse bilagene til den videnskabelige og tekniske udvikling på de af direktivet omfattede områder, herunder navnlig for at tage højde for ændringer af direktiv 94/55/EF, vedtages i overensstemmelse med proceduren i artikel 9b.

Artikel 9b

1. Kommissionen bistås af det udvalg for transport af farligt gods, der er nedsat i henhold til artikel 9 i direktiv 94/55/EF [9], og som består af repræsentanter for medlemsstaterne og har en repræsentant for Kommissionen som formand.

[9] EFT L 319 af 12.12.1994, s. 7.

2. Når der henvises til dette stykke, anvendes forskriftsproceduren i artikel 5 i afgørelse 1999/468/EF i overensstemmelse med artikel 7, stk. 3, og artikel 8 i nævnte afgørelse.

3. Den frist, der er omhandlet i artikel 5, stk. 6, i afgørelse 1999/468/EF, er på tre måneder."

2. I bilag I foretages følgende ændringer :

a) I punkt 13 erstattes udtrykket "Bruttomængde af farligt gods pr. transportenhed" med udtrykket "Total mængde farligt gods pr. transportenhed"

b) i punkt 15 erstattes udtrykket "beholderbatteri" med udtrykket "batterikøretøj"

c) i punkt 32 erstattes udtrykket "Værktøjssæt til nødreparationer" med udtrykket "En håndlygte til hvert medlem af køretøjets mandskab"

d) i punkt 34 erstattes udtrykket "To orange advarselslygter" med udtrykket "To selvstående advarselsmarkeringer"

e) i punkt 36 erstattes udtrykket "Beskyttelsesudstyr til føreren" med udtrykket "en egnet advarselsvest eller advarselsbeklædning til hvert medlem af køretøjets mandskab".

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den ....... [10]. De underretter straks Kommissionen herom.

[10] 6 måneder regnet fra datoen for dette direktivs ikrafttræden.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand